La miezul nopții, computerele din buncăr au detectat un atac cu rachete intercontinentale lansat asupra Uniunii Sovietice dinspre Statele Unite. Sistemul informa despre 5 asemenea rachete, care se îndreptau în mare viteză spre URSS.  „O lumină roșie s-a aprins, semn că s-a lansat o rachetă. Toată lumea s-a întors spre mine, așteptând o comandă. Eram paralizat. Am verificat imediat funcționarea sistemului, douăzeci și nouă de niveluri ”, a povestit Petrov, acum un an jurnaliștilor italieni de la corriere.it. Câteva minute mai târziu, o altă lumină s-a aprins, apoi o alta.